**Στέργιος Αποστόλου Βιογραφικά στοιχεία Εργογραφία**

**ΣΤΕΡΓΙΟΣ ΣΠΥΡ. ΑΠΟΣΤΟΛΟΥ**

**ΙΣΤΟΡΙΚΟΣ ΕΡΕΥΝΗΤΗΣ-ΣΥΓΓΡΑΦΕΑΣ**

**ΝΑΟΥΣΑ**

**ΒΙΟΓΡΑΦΙΚΑ ΣΤΟΙΧΕΙΑ - ΕΡΓΟΓΡΑΦΙΑ**

Γεννήθηκε στην πόλη Νάουσα της Μακεδονίας το έτος 1932. Έμεινε ορφανός από πατέρα πριν κλείσει ακόμα τα δύο χρόνια. Ο πατέρας του Σπύρος Αποστόλου υπήρξε ιδρυτικό μέλος και ένα από τα πιο δυναμικά στελέχη της κομματικής οργάνωσης Νάουσας του Σοσιαλιστικού Εργατικού Κόμματος Ελλάδας Σ.Ε.Κ.Ε (μετέπειτα Σ.Ε.Κ.Κ.Ε και τελικά Κ.Κ.Ε). Κατά την διάρκεια του εμφυλίου πολέμου η οικογένειά του βρίσκονταν συνεχώς στο στόχαστρο των αστυνομικών αρχών, λόγω των πολιτικών πεποιθήσεων του πατέρα του. Αποφοίτησε το 1950 από το Λάππειο Οκτατάξιο Γυμνάσιο Νάουσας. Λόγω των φρονημάτων του, μέχρι το έτος 1961, η Ασφάλεια δεν του χορηγούσε πιστοποιητικό νομιμοφροσύνης προκειμένου να δώσει εξετάσεις στο Αριστοτέλειο Πανεπιστήμιο Θεσσαλονίκης (Α.Π.Θ). Έτσι, στο διάστημα 1950-1960 αναγκάστηκε να εργασθεί ως λογιστής στο εργοστάσιο Λαναρά-Κύρτση. Μετά της απόλυσή του από αυτό τον Νοέμβριο του 1960 ανέλαβε εργασία στο Λογιστήριο του εργοστασίου επεξεργασίας φρούτων ΒΕΡΜΙΟΝ - ΝΑΟΥΣΑ. Τον Ιανουάριο του 1961 παντρεύτηκε την Ναουσαία Ελένη Καρυδά. Απέκτησαν δύο θυγατέρες, τρεις εγγονούς και μία εγγονή. Το 1962, έγγαμος ων, μετά την κατάργηση της σχετικής απαγορευτικής διάταξης, έδωσε εξετάσεις στο Α.Π.Θ και πέρασε ταυτόχρονα στη Νομική Σχολή και στη Σχολή Πολιτικών και Οικονομικών Επιστημών (Π.Ο.Ε). Φοίτησε ως εργαζόμενος φοιτητής στη Νομική, αλλά διέκοψε στο πρώτο έτος λόγω οικογενειακών και επαγγελματικών υποχρεώσεων. Κατά την περίοδο της Χούντας των Συνταγματαρχών, τον μήνα Ιούλιο του 1968, παραπέμφθηκε στο έκτακτο στρατοδικείο Θεσσαλονίκης για «απείθεια σε στρατιωτική διαταγή». Τον Μάρτιο του 1974 καταγγέλθηκε η σύμβαση εργασίας του και απολύθηκε από το χουντικό Δ.Σ. του ΒΕΡΜΙΟΝ - ΝΑΟΥΣΑ. Ακολούθως, διετέλεσε προϊστάμενος Λογιστηρίου της Ένωσης Γεωργικών Συνεταιρισμών Ναούσης επί ένα έτος. Κατά τα έτη 1976 – 1978 φοίτησε στο Ίδρυμα Μελετών Χερσονήσου του Αίμου (Ι.Μ.Χ.Α), στη Σχολή Βαλκανικών Γλωσσών (κλάδος Αλβανικής) και πήρε το πτυχίο αυτής της γλώσσας. Το ίδιο έτος (1978) του χορηγήθηκε υποτροφία από την Φιλοσοφική Σχολή του πανεπιστημίου της Πριστίνας (πρωτεύουσα της τότε Αυτόνομης Σοσιαλιστικής περιοχής του Κοσσυφοπεδίου) για να λάβει μέρος στο διεθνές σεμινάριο που οργάνωνε κάθε έτος αυτή η Σχολή για την μελέτη της ιστορίας, της γλώσσας, της λογοτεχνίας και της κουλτούρας των Αλβανών. Στο ίδιο σεμινάριο συμμετείχε (πάντα με υποτροφία) και κατά τα έτη 1979, 1980, και 1983. Έτσι, διευρύνθηκαν σημαντικά οι γνώσεις του γύρω από την σύγχρονη Αλβανική γλώσσα, η οποία θα του ήταν χρήσιμη για τις  ιστορικές έρευνές του, πέραν του ελληνικού χώρου και σε θέματα του αντίστοιχου βαλκανικού. Το έτος 1988, το Δ.Σ. του Ι.Μ.Χ.Α του ανέθεσε την διδασκαλία της Αλβανικής γλώσσας στην Σχολή Βαλκανικών Γλωσσών, και από το 1988 μέχρι και το 1991, παρέδιδε μαθήματα της σύγχρονης αλβανικής γλώσσας σε γκρουπ φοιτητών. Παράλληλα, υπήρξε και μέλος της Πανελλήνιας Ένωσης Μεταφραστών (Π.Ε.Μ), με ειδικότητα την Αλβανική γλώσσα, χωρίς ποτέ να ασχοληθεί επαγγελματικά ως μεταφραστής. Από τον χρόνο της αποφοίτησής του το 1950 από το Λάππειο Οκτατάξιο Γυμνάσιο Νάουσας, ήδη είχε θέσει ως στόχο να ασχοληθεί με την ιστορική και την λαογραφική έρευνα, καθώς και με την μελέτη του γλωσσικού ιδιώματος της Νάουσας.  Με αφετηρία το έτος αυτό, μέχρι και σήμερα, συγκέντρωσε το απαραίτητο υλικό για τους προαναφερόμενους τομείς και αφού το ταξινόμησε κατάλληλα, συνέγραψε και εξέδωσε ο ίδιος από το 1989 και εντεύθεν, σε ελάχιστο αριθμό αντιτύπων, τα κατωτέρω βιβλία, τα οποία αποτελούν τη συνολική εργογραφία του:

**ΤΟ ΓΛΩΣΣΙΚΟ ΙΔΙΩΜΑ ΤΗΣ ΝΑΟΥΣΑΣ**

**(Φωνητική – Μορφολογία). Β΄ πανελλήνιο βραβείο της Γλωσσικής εν Αθήναις Εταιρείας. Νάουσα 1989**

**ΑΡΜΑΤΟΛΙΣΜΟΣ ΚΑΙ ΛΗΣΤΑΝΤΑΡΣΙΑ**

**(Βάσει αρχείων Ιεροδικείων Βέροιας-Νάουσας και Θεσσαλονίκης). Νάουσα 1991**

**ΣΥΜΜΕΙΚΤΑ) ΤΟΜΟΣ Α΄**

**(Διάφορα άρθρα και μελέτες για τη Νάουσα και τον λοιπό ελλαδικό χώρο). Νάουσα 1992**

**ΠΤΥΧΕΣ ΑΠΟ ΤΗΝ ΙΣΤΟΡΙΑ ΤΩΝ ΠΑΡΑΤΑΞΙΑΚΩΝ ΑΝΤΙΠΑΡΑΘΕΣΕΩΝ ΣΤΗ ΝΑΟΥΣΑ**

**(Περίοδος 1627 – 1918). Νάουσα 1994**

**ΑΝΑΛΑΜΠΕΣ ΣΤΟ ΣΚΟΤΑΔΙ**

**(Δοκίμια κοινωνικού, πολιτικού και πολιτιστικού προβληματισμού). Νάουσα 1999**

**ΟΙ ΝΑΟΥΣΑΙΟΙ ΚΑΙ Η ΑΡΧΙΕΠΙΣΚΟΠΗ ΑΧΡΙΔΑΣ**

**(Η βραχεία υπαγωγή της Νάουσας στην εκκλησιαστική δικαιοδοσία της  Αρχιεπισκοπής Αχρίδας). Νάουσα 1999**

**Η ΚΟΜΜΑΤΙΚΗ ΟΡΓΑΝΩΣΗ ΝΑΟΥΣΑΣ ΤΟΥ Κ.Κ.Ε ΚΑΙ ΤΟ ΠΑΝΕΛΛΗΝΙΟ ΑΡΙΣΤΕΡΟ ΚΙΝΗΜΑ**

**(Περίοδος 1917 – 1937). Νάουσα 2003**

**Η ΣΥΜΒΟΛΗ ΤΗΣ ΝΑΟΥΣΑΣ ΣΤΗΝ ΕΘΝΙΚΗ ΑΝΤΙΣΤΑΣΗ**

**(Περίοδος 1941 – 1944). Νάουσα 2006**

**ΜΑΚΕΔΟΝΙΚΟΣ ΑΓΩΝΑΣ (Η μάχη της Χοντροσούγκλας). Συγγραφείς οι Ναουσαίοι ιστορικοί ερευνητές Στέργιος Αποστόλου και Εμμανουήλ Βαλσαμίδης. Νάουσα 2006**

**ΛΕΞΙΚΟ ΤΟΥ ΓΛΩΣΣΙΚΟΥ ΙΔΙΩΜΑΤΟΣ ΤΗΣ ΝΑΟΥΣΑΣ**

**(Με στοιχεία Φωνητικής και Μορφολογίας). Νάουσα 2007**

**Η ΝΑΟΥΣΑ ΣΤΗ ΔΙΝΗ ΤΟΥ ΕΜΦΥΛΙΟΥ ΠΟΛΕΜΟΥ**

**(Περίοδος 1945 – 1949). Νάουσα 2008**

**ΣΥΝΤΑΚΤΙΚΟ ΤΟΥ ΓΛΩΣΣΙΚΟΥ ΙΔΙΩΜΑΤΟΣ ΤΗΣ ΝΑΟΥΣΑΣ**

**(Με στοιχεία Μορφολογίας). Νάουσα 2011**

**STUDIME SINICARE (Στην αλβανική γλώσσα)**

**(Fiset Postoli dhe Proj – Faqe nga historia e Sinices).**

**Γενεαλογική μελέτη βάσει υπάρχοντος οικογενειακού αρχείου. Νάουσα 2012**

**ΣΤΟΙΧΕΙΑ ΤΗΣ ΟΜΗΡΙΚΗΣ ΔΙΑΛΕΚΤΟΥ ΣΤΗΝ ΑΛΒΑΝΙΚΗ ΓΛΩΣΣΑ.**

**(Η Ιλλυριοπελασγική καταγωγή των Αλβανών). Νάουσα 2014**

**ΜΕΛΕΤΕΣ ΓΙΑ ΤΟ ΧΩΡΙΟ ΣΙΝΙΤΣΑ ΠΕΡΙΟΧΗΣ ΚΟΡΥΤΣΑΣ**

**Ελληνική μετάφραση από τα Αλβανικά του βιβλίου μου**

**«STUDIME SINICARE» Νάουσα 2014**

**ΟΙ ΡΙΖΕΣ ΜΟΥ – ΑΝΑΜΝΗΣΕΙΣ**

**Γενεαλογική – Αυτοβιογραφική – Ιστορική πραγματεία. Νάουσα 2015. (μη εκδοθείσα)**

**ΣΥΜΜΕΙΚΤΑ (ΤΟΜΟΣ Β΄)**

**(Διάφορα άρθρα και μελέτες για τη Νάουσα και τον λοιπό ελλαδικό χώρο).  Έκδοση από Π.Ε.Ν. «ΑΝΑΣΤΑΣΙΟΣ ΜΙΧΑΗΛ Ο ΛΟΓΙΟΣ» Νάουσα 2016**

**ΣΕΛΙΔΕΣ ΑΠΟ ΤΗΝ ΙΣΤΟΡΙΑ ΤΟΥ ΩΔΕΙΟΥ ΤΗΣ ΝΑΟΥΣΑΣ**

**(ΔΗΜΗΤΡΙΟΣ Ι. ΒΑΡΒΕΡΗΣ – ΑΠΟΣΤΟΛΟΣ Α. ΚΟΥΪΜΤΖΗΣ)**

**Δύο λησμονημένοι δημιουργοί της μουσικής κουλτούρας της Νάουσας). Νάουσα 2016**

**ΠΤΥΧΕΣ ΑΠΟ ΤΗΝ ΙΣΤΟΡΙΑ ΤΩΝ ΠΑΡΑΤΑΞΙΑΚΩΝ ΑΝΤΙΠΑΡΑΘΕΣΕΩΝ ΣΤΗ ΝΑΟΥΣΑ.**

**(1671-1918). (Β΄ έκδοση, βελτιωμένη). Νάουσα 2018**

**ΣΥΜΜΕΙΚΤΑ (ΤΟΜΟΣ Γ΄)**

**(Διάφορα άρθρα και μελέτες για τη Νάουσα, τον λοιπό ελλαδικό χώρο  και τον όμορο βαλκανικό).**

**Νάουσα 2018**

**ΤΟ ΓΛΩΣΣΙΚΟ ΙΔΙΩΜΑ ΤΗΣ ΝΑΟΥΣΑΣ**

**(Φωνητική – Μορφολογία). Β΄ πανελλήνιο βραβείο της Γλωσσικής εν Αθήναις Εταιρείας. (Β΄ έκδοση, βελτιωμένη). Νάουσα 2019**

**Η ΣΥΜΒΟΛΗ ΤΗΣ ΝΑΟΥΣΑΣ ΣΤΗΝ ΕΘΝΙΚΗ ΑΝΤΙΣΤΑΣΗ**

**(Περίοδος 1941 – 1944). Β΄ έκδοση, βελτιωμένη.**

**Νάουσα 2019**

**ΣΥΜΜΕΙΚΤΑ (ΤΟΜΟΣ Δ΄)**

**(Διάφορα άρθρα και μελέτες για τη Νάουσα, τον λοιπό ελλαδικό χώρο και τον όμορο βαλκανικό). Νάουσα 2020**

**ΣΤΕΡΓΙΟΣ ΦΕΤΛΗΣ**

**Ο αιρετός ΕΑΜικός Δήμαρχος Νάουσας**

**Νάουσα 2020. (μη εκδοθέν)**

Πέραν των ανωτέρω, αρθρογράφησε και συνεχίζει να αρθρογραφεί με άξονα αναφοράς σε θέματα τοπικά, θέματα του λοιπού ελλαδικού χώρου, καθώς και σε αντίστοιχα του όμορου βαλκανικού, τα οποία αφορούν στην Ιστορία, στη Γλωσσολογία και στη Λαογραφία.